หุ้นพลังงาน-แบงก์โดนเทขายกด SET บ่ายรูดหนัก! ลบกว่า 10 จุด
หุ้นพลังงาน-แบงก์โดนเทขายกด SET บ่ายรูดหนัก! ลบกว่า 10 จุด ล่าสุด ณ เวลา 14.56 น. อยู่ที่ 1,567.92 จุด ลบ 10.20 จุด หรือ 0.65% สูงสุดที่ 1,580.20 จุด ต่ำสุดที่ 1,567.16 จุด มูลค่าการซื้อขาย 2.37 หมื่นล้านบาท
3 ก.ค. 2560

ผู้สื่อข่าวรายงานว่า ดัชนีตลาดหุ้นไทย ณ เวลา 14.56 น. อยู่ที่ 1,567.92 จุด ลบ 10.20 จุด หรือ 0.65% สูงสุดที่ 1,580.20 จุด ต่ำสุดที่ 1,567.16 จุด มูลค่าการซื้อขาย 2.37 หมื่นล้านบาท
สำหรับปัจจัยที่ส่งผลให้ดัชนีปรับตัวลงแรงคาดว่ามาจากแรงขายหุ้นขนาดใหญ่ในกลุ่มพลังงานและธนาคาร ขณะเดียวกันตลาดหุ้นในภูมิภาคส่วนใหญ่ได้ปรับตัวลดลงเช่นเดียวกัน
ด้าน นายกิจพล ไพรไพศาลกิจ ผู้อำนวยการฝ่ายวิเคราะห์และนักกลยุทธ์ บล.ยูโอบี เคย์เฮียน (ประเทศไทย) เปิดเผยว่า ตลาดหุ้นไทยในช่วงบ่ายนี้ปรับตัวลงกว่า 10 จุด โดยได้รับแรง take profit จากหุ้นที่เกี่ยวข้องกับปัจจัยภายนอกประเทศ อย่างหุ้นในกลุ่มพลังงาน และหุ้นในกลุ่มสินค้าเกษตร
โดยหุ้นในกลุ่มพลังงานได้รับแรงขายมาก หากมองที่ราคาน้ำมันในช่วงกลางปีจะเห็นได้ว่าอยู่ในระดับที่ต่ำกว่าไตรมาส 1/60 ราว 12% ซึ่งก็น่าจะทำให้หุ้นในกลุ่มพลังงานชะลอลงตามราคาน้ำมัน และปริมาณการผลิตน้ำมันก็ยังอยู่ในระดับสูง ทำให้มีความเสี่ยงที่ราคาน้ำมันจะลงมาต่ำกว่าระดับ 40 เหรียญสหรัฐ/บาร์เรล ซึ่งก็จะไปกดดันผลประกอบการงวดไตรมาส 3/60 ของกลุ่มพลังงานด้วย
นอกจากนี้หุ้นที่มี Valuation ที่แพงก็จะถูกขายทำกำไรออกมาด้วย และหลังจากที่ทำ Window Dressing เสร็จสิ้นแล้ว ตลาดฯ ก็จะมีความเสี่ยงจากการพักฐานต่อเนื่อง อันเป็นผลจากคาดการณ์ผลประกอบการงวดไตรมาส 2/60 ที่อาจออกมาไม่ดีมากนัก พร้อมให้ Downside ไว้ที่ 1,530-1,550 จุด ซึ่งหากดัชนีฯลงมาแถวนี้ก็เป็นจังหวะซื้อได้ ส่วนแนวต้านในไตรมาส 3/60 ให้ไว้ที่ 1,640 จุด ด้านตลาดหุ้นในภูมิภาคเอเชียก็เคลื่อนไหวทั้งในแดนบวก-ลบ แต่จะอิงไปทางลบมากกว่า ส่วนตลาดในยุโรปเทรดบ่ายนี้ก็อยู่ในแดนลบเล็กน้อย
10 อันดับหุ้นกดดัชนี้

ที่มา : ASPEN